**Приложение № 3**

**към заповед № МДР-ПП-09-74 от 30.09.2024 г.**

**МИНИСТЕРСТВО НА ЗЕМЕДЕЛИЕТО И ХРАНИТЕ**

**О Б Я В А**

**за открита процедура чрез подбор на проекти**

Дирекция „Морско дело и рибарство“ – Управляващ орган на Програмата за морско дело, рибарство и аквакултури 2021-2027 (ПМДРА) кани желаещите да представят проектни предложения по Приоритет: 2 „Насърчаване на устойчиви дейности в областта на аквакултурите, преработката и предлагането на пазара на продукти от риболов и аквакултури“, като по този начин допринася за продоволствената сигурност в Съюза, като

**ОБЯВЯВА**

**процедура чрез подбор на проекти BG14MFPR001-2.002 „Продуктивни инвестиции и иновации в аквакултурите“, вид дейност 2.1.1. „Продуктивни инвестиции и иновации в аквакултурите”**

**Основната цел на процедурата**

Изпълнението на дейностите по настоящата процедура ще допринесе за постигане на специфичната цел: 2.1 „Насърчаване на устойчивите дейности, свързани с аквакултурите, по-специално чрез укрепване на конкурентоспособността на производството на аквакултури, като същевременно се гарантира, че дейностите са екологично устойчиви в дългосрочен план“ от Приоритет: 2. „Насърчаване на устойчиви дейности в областта на аквакултурите, преработката и предлагането на пазара на продукти от риболов и аквакултури, като по този начин допринася за продоволствената сигурност в Съюза“.

Чрез прилагането на дейност „Продуктивни инвестиции и иновации в аквакултурите“ се цели подобряване на конкурентоспособността и жизнеспособността на предприятията в сектора на аквакултурите.

**Приложими режими на държавни/минимални помощи**

Подпомагането по настоящата процедура не представлява държавна помощ.

В чл. 10, параграф 1 от Регламент (ЕС) 2021/1139 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 (Регламент (ЕС) 2021/1139) се посочва, че членове 107, 108 и 109 от ДФЕС се прилагат спрямо помощи, предоставени от държавите членки на предприятия от сектора на рибарството и аквакултурите.

В чл. 10, параграф 2 от Регламент (ЕС) 2021/1139 обаче се предвижда изключение от това общо правило, съгласно което членове 107, 108 и 109 от ДФЕС не се прилагат за плащания, извършени от държавите членки съгласно Регламент (ЕС) 2021/1139 и попадащи в приложното поле на чл. 42 от Договора за функционирането на Европейския съюз (ДФЕС). Съгласно чл. 10, параграф 3 от същия регламент членове 107, 108 и 109 от ДФЕС се прилагат, ако в националните разпоредби се предвижда публично финансиране по отношение на сектора на рибарството и аквакултурите, което надхвърля разпоредбите на Регламент (ЕС) 2021/1139. В този случай правилата за държавна помощ се прилагат по отношение на това публично финансиране като цяло.

Поради това правилата за държавна помощ се прилагат в рамките на Регламента на ЕФМДРА за:

- всяко публично финансиране, което надхвърля разпоредбите на Регламент (ЕС) 2021/1139, и

- плащанията по Регламент (ЕС) 2021/1139, които попадат извън сектора на рибарството и аквакултурите по смисъла на чл. 42 от ДФЕС.

Степента, в която разпоредбите на ДФЕС по отношение на държавната помощ се прилагат за помощи, предоставени в сектора на рибарството аквакултурите, е определена в чл. 10 от Регламент (ЕС) № 2021/1139. Това е посочено в съображение (14) от Съобщение на Комисията 2023/C 107/01 „Насоки за държавна помощ за рибарството и аквакултурите“ (Насоките на ЕК).

Като се вземе предвид гореизложеното, и следвайки съображения (14) от Съобщение на Комисията 2023/С107/01 „Насоки за държавна помощ за рибарството и аквакултурите“ (Насоките на ЕК):

- условията по настоящата процедура не надхвърлят предвиденото в Регламент (ЕС) 2021/1139;

- плащанията по процедурата попадат в сектора на рибарството и аквакултурите, с оглед на това, че подпомагането се отнася до дейност, която е предвидена в дял II, глава III, раздел I, чл. 26 от Регламент (ЕС) 2021/1139 „Насърчаване на устойчивите дейности, свързани с аквакултурите, и на преработването и предлагането на пазара на продукти от риболов и аквакултури, като по този начин се допринася за продоволствената сигурност в Съюза“;

- в прилагане на дерогацията на чл. 10, параграф 2 от посочения регламент;

- ефектът от прилагане на мярката няма да доведе до нарушаване на конкуренцията на вътрешния пазар за БФП.

По настоящата мярка чл. 107, 108 и 109 от ДФЕС са неприложими и подпомагането по настоящата мярка не представлява държавна помощ.

Допълнителна информация относно приложимото законодателство в областта на държавните помощи може да бъде открита на интернет страницата на Министерство на финансите https://stateaid.minfin.bg/bg/573

Процедурата за безвъзмездна финансова помощ **се реализира с финансовата подкрепа на Европейския съюз (ЕС) чрез Европейския фонд за морско дело, рибарство и аквакултури**.

Проектите следва да се изпълняват на територията на Република България.

**Общият размер на безвъзмездната финансова помощ по процедурата е 20 000 000 лева.**

Финансовата помощ по реда на настоящата процедура е безвъзмездна и се предоставя в рамките на определения бюджет за дейност „Преработка на продукти от риболов и аквакултури“ в ПМДРА, от които:

- процент на съфинансиране от ЕФМДРА – 70%

- процент на съфинансиране от националния бюджет – 30%.

**Максимален интензитет** на безвъзмездната финансова помощ за дейности, осъществявани от предприятия, непопадащи в определението за микро, малки и средни предприятия по смисъла чл. 3 и чл. 4 на Закона за малките и средните предприятия - 50%.

**Максимален интензитет** на безвъзмездната финансова помощ за дейности в подкрепа на устойчивите аквакултури, осъществявани от предприятия, попадащи в определението за микро, малки и средни предприятия по смисъла чл. 3 и чл. 4 на Закона за малките и средните предприятия – 60%.

**Минимален размер** на допустимата безвъзмездната финансова помощ за един проект – 30000 лева.

**Максимален размер** на допустимата безвъзмездната финансова помощ за един проект – 1 000 000 лева.

**Съответствие с принципите на хоризонталните политики на ЕС**

По настоящата процедура следва да е налице съответствие на проектните предложения със следните хоризонталните принципи на ЕС, заложени в чл. 9 на Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика:

- равенството между мъжете и жените, интегрирането на принципа на равенство между половете и отчитането на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация,

- проектното предложение следва да съблюдава принципите, заложени в „Хартата на основните права на ЕС (Хартата) и „Конвенцията на ООН за правата на хората с увреждания (КПХУ) в съответствие с Решение 2010/48/ЕО на Съвета .

- целта за насърчаване на устойчивото развитие, посочена в чл. 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“.

Във Формуляра за кандидатстване, т. „Допълнителна информация, необходима за оценка на проектното предложение“, кандидатите следва да представят описание на съответствието на проектното предложение с посочените хоризонтални принципи на ЕС, вкл. принципите, заложени в Хартата на основните права на ЕС и КПХУ.

Насоки за прилагане на Хартата на основните права на ЕС могат да бъдат намерени на следния адрес: https://www.eufunds.bg/bg/node/8223

Насоки за прилагане на Конвенцията на ООН за правата на хората с увреждания могат да бъдат намерени на следния адрес: [*https://www.eufunds.bg/bg/node/8224*](https://www.eufunds.bg/bg/node/8224)*.*

**Допустими за финансиране са следните дейности:**

Безвъзмездна финансова помощ по настоящата процедура се предоставя за подпомагане на инвестиции, които са свързани с:

1. развитие на устойчиви производства на аквакултури с ниско влияние върху околната среда (вкл. въвеждане на производства, намаляващи емисиите в околната среда, вкл. и на СО2, опазване на качеството на водата, отглеждане на биологични аквакултури и на нискотрофични аквакултури);

2. подобряване на състоянието на водата, съгласно Рамкова директива за водите (РДВ) с инвестиции, които не водят до влошаване на състоянието на водата;

3. продуктивни инвестиции с цел подобряване на конкурентоспособността, устойчивостта и ефективното използване на ресурсите в производството на аквакултури вкл. рециркулационни и оборотни системи за използване водата (напр. намаляване на използването на вода, химикали и антибиотици или събиране и оползотворяване на странични/отпадни продукти от аквакултурите);

4. повишаване на енергийната ефективност на предприятията, допринасяща за декарбонизацията на тяхната дейност, чрез изграждане на ВЕИ пряко свързани с производството, подобряване на енергийната ефективност сградите и използване на „умни“ технологии за намаляване на енергийното потребление;

5. пазарно ориентирани изследвания, разработване на стратегии и кампании за промотиране на собствено производство;

6. повишаване на знанията, уменията и изграждане на капацитет на заетите;

7. създаване на заетост за младежи до 29 г., вкл. въвеждащо и текущо обучение;

8. насърчаване на нови производители на аквакултури;

9. инвестиции в оборудване за безопасни и здравословни условия на труд;

10. подобряване на здравето на животните и хуманното отношение към тях в съответствие с Регламент (ЕС) 2016/429 и Регламент (ЕС) № 652/2014; BG 123 BG

11. диверсификация на производството на аквакултури, чрез въвеждане на нови (местни/аборигенни и чужди) видове, вкл. нови методи на производство (напр. интегрирани мултитрофични системи за аквакултури разнообразяване на марикултурите с цел намаляване на риболовния натиск върху тях (напр. калкан и други черноморски видове, вкл. пилотни проекти с цел намаляване на риболовния натиск върху тях);

12. диверсификация на производството, чрез допълнителни дейности към основното производство (напр. спортен риболов, ресторантьорство, търговски дейности, образователни дейности и др.);

13. въвеждане на схеми и етикети за качество, в т.ч. защитено географско наименование за произход и др., проследяемост на продуктите от аквакултури чрез дигитализиране на процеса;

14. дейности по преминаване към биологично отглеждане на аквакултури, вкл. сертифициране на производството на биологични продукти на стопанството, придобиване на сертификати за защитено географско наименование, произход и качество на продуктите (напр. за продукти произведени в чист район или при определени специфични условия и др.);

15. добавяне на стойност, вкл. чрез извършване на първична обработка (чистене, сортиране, охлаждане и опаковане) на произведената продукция за подобряване на търговския вид;

16. обучения за подобряване професионалните знания и умения, вкл. на дигиталните умения на персонала, свързани с пряката производствена дейност на стопанството;

17. маркетингови стратегии насочени към нови видове с пазарни перспективи или подценени от пазара;

18. Въвеждане на иновативни технологии и дейности, които водят до нови или подобрени продукти, нови или подобрени процеси или нови или подобрени управленски и организационни системи и могат да включват:

- въвеждане на високотехнологични решения при производство на аквакултури;

- разработване и/или прилагане на нови за България технически решения и иновации по отношение на производствените съоръжения и оборудване (напр. щормоустйчиви или потопяеми садки за риба в българската акватория на Черно море или РСА за морски видове на сушата и др.);

- решаване на биологични и технологични проблеми, свързани с видове, перспективни като обект за отглеждане и/или оптимизиране на интензивното отглеждане на ценни видове аквакултури, вкл. при предоставяне на екосистемни услуги;

- автоматизация на храненето и оптимизиране на схемите за хранене (използване на фуражи с по-висок процент на усвояване, които респективно водят до по-бърз темп на нарастване и замърсяващи по-малко водата);

- подобряване на здравния статус на аквакултурите (въвеждане на собствен контрол върху здравето на аквакултурите, използване на медикаменти и химикали с по-кратък период на разграждане и намаляване на тяхното вредно въздействие и др.);

- иновации за повишаване на конкурентоспособността, устойчивостта, енергийната ефективност и декарбонизация на производствените процеси;

- иновации, осигуряващи намаляване въздействието върху околната среда на производствените процеси и въвеждащи елементи на кръгова икономика (напр. въвеждане на оборотно водоснабдяване с прилагане на пречистване на използваната вода, вкл. биологично в традиционни проточни басейнови стопанства с интензивно производство, преработка и оползотворяване на отпадъци от аквакултури до суровина или краен продукт и др.);

- използване на технологии за подобряване на веригата на доставки на продукти от аквакултури и подобряване проследимостта и информацията за потребителите (напр. създаване на смарт приложения за директни продажби, въвеждане на къси вериги за доставка на регионални продукти).

19. дейностите за видимост, прозрачност и комуникация.

Допустими за финансиране при опростени условия са проектни предложения за закупуване единствено на нови машини, оборудване и съоръжения с размер на безвъзмездната финансова помощ до 100 000 лева.

Пълният пакет документи и условията за кандидатстване и условията за изпълнение по процедурата са публикувани в Информационната система за управление и наблюдение на средствата от Европейските фондове при споделено управление (ИСУН) и на следния интернет адрес на Единния информационен портал на Европейските структурни и инвестиционни фондове: [*www.eufunds.bg*](http://www.eufunds.bg).

Подаването на проектното предложение по настоящата процедура се извършва единствено по електронен път чрез ИСУН с използването на квалифициран електронен подпис (КЕП), чрез модула „Е-кандидатстване“ на следния интернет адрес: [*https://eumis2020.government.bg*](https://eumis2020.government.bg).

Първи краен срок за подаване на проектни предложения: 17:00 часа на 30.12.2024 г.

Втори краен срок за подаване на проектни предложения: 17:00 часа на 28.02.2025 г.

Трети краен срок за подаване на проектни предложения: 17:00 часа на 29.05.2025 г.